**Азаматтық журналистика және сөз бостандығы**

**Б.Т.Әшірбаев, әл-Фараби атындағы ҚазҰУ-дың «ЮНЕСКО, халықаралық журналистика және қоғамдық медиа» кафедрасының аға оқытушысы, «6D050400 – Журналистика» маманадығының PhD докторанты**

***(E-mail:*** *ashirbaev.1974@mail.ru****)***

**Г.С.Әшірбаева, Т.Қ.Жүргенов атындағы Қазақ ұлттық Өнер академиясы «Компьютерлік технологиялар» кафедрасының оқытушысы**

***(E-mail: gulmira0873@mail.ru)***

Қазіргі қоғам шексіз мүмкіндіктерге толы. Коммуникацияның заманауи жүйелері мен байланыс құралдары дамып, маңызды ғылыми, техникалық және өзге де ақпаратты жинақтап, тарату қабілеті артуда. Ақпарат – мемлекеттің стратегиялық ресурстарының бірі, бұқаралық санаға, оның өмірлік дағдысы мен мәдениетіне әсер ету құралы. Мемлекеттің коммуникациялық саясатының маңызы, ақпараттық индустрияның рөлі ешқашан әлсіреген емес. Уақыт пен кеңістіктің шекарасын жоятын жаңа ақпараттық-коммуникациялық технологиялар жаһандану үдерісінің басты қозғаушы күші. Ал ол өз кезегінде дәстүрлі экономиканы да, әлеуметтік белсенділіктің түрлерін де, менталитет, өмір салтын да, адамдардың әдеттерін де өзгертеді. Коммуникация мен ақпараттың әртүрлі салаларының конвергенция үдерісі елдер дамуын жаңа деңгейге көтерді.

Қазақстанда спутниктік, кабельдік, сандық хабар тарату, Интернет-ТВ және радио, ұялы телефон байланысы тез тарауда, Web-басылымдар, ақпараттық мультимедиа ресурстарының саны өсуде. Жаңа дәуірдің әлеуметтік-экономикалық өзгерістері елімізде жаңа бұқаралық коммуникация құралдарын дамыту бағытын анықтады. Бүкіл әлемде ақпараттық нарықты ырықтандыру және жаһандандыру үдерісі жүріп жатыр. Бұл процестермен бір мезгілде компьютерлік, телекоммуникациялық және хабар тарату технологиялары, яғни конвергенция қоса дамуда. Мұндай интеграция бұқаралық коммуникацияның дәстүрлі жүйелерінің секторлары арасындағы қатаң шекараларды жойып, жаңа медиа-жүйелерді құрады. Бұрын бұл секторлар жеке дамығанмен, қазіргі уақытта технологиялық жаңалықтардың арқасында алшақтық жойылып, оларды интеграциялаудың белсенді үдерісі жүріп жатыр. Мамандар жақын болашақта халықтың төрттен үш бөлігі коммуникациямен байланысты салаларда жұмыспен қамтылады деп болжайды.

Жалпы, журналистиканың мақсаты – қай кезде де түрлі сипаттағы мәселелерді жазу, айту арқылы халыққа жеткізіп, қоғамдық пікір тудыру. Билік пен халық арасындағы дәнекер дейтін де атауы бар. Кеңес заманында бұқаралық ақпарат құралдары коммунистік партияның «айт» дегенін айтып, «жаз» дегенін жазғаны мәлім. Иә, аудандық, облыстық деңгейдегі бәзбір мәселелерді сынап, сыннан қорытынды шығартқан тұстары жетерлік. Бірақ, тұтас партия жүргізіп отырған саясатқа сын айту, мінін көрсету жоққа тән болды. Есесіне, бұқаралық ақпарат құралдары бір идеологиялық мақсатқа жұмылдырылды.

Қазір, шыны керек, журналистиканың бет-бейнесі мүлдем өзгерді. Қоғамға нарықтық қатынастардың енуі, жекеменшік ұғымының пайда болуы, ақпараттық шекараның ашылуы секілді құбылыстар масс-медианың, бір жағынан, жүгін ауырлатса, екінші жағынан, жаңаша формаларын алып келді. Баспасөз, яғни газет-журналдар мен тележурналистика секілді дәстүрлі түрлері сақталды. Есесіне, мемлекеттік БАҚ-пен балама түрде тәуелсіз БАҚ пайда болды. Оның дәлелі жекеменшік телеарналар немесе газет-журналдар. Тіпті, соңғысының белгілі бір мақсатты көздеп белгілі бір кезеңге ашылып, «миссиясын» орындап болған соң жабылып жатқандары да бар. Бұл құбылыстар толық мағынасында болмаса да, сөз бостандығына, пікір еркіндігіне біршама жол ашты. 1995 жылдың 30 тамызында қабылданған Қазақстан Республикасы Конституциясының «Адам және азамат» деп аталатын II бөлімінің 20-бабында былай делінген: «1. Сөз бен шығармашылық еркiндiгiне кепiлдiк берiледi. Цензураға тыйым салынады. 2. Әркiмнiң заң жүзiнде тыйым салынбаған кез келген тәсiлмен еркiн ақпарат алуға және таратуға құқығы бар. Қазақстан Республикасының мемлекеттік құпиясы болып табылатын мәлiметтер тiзбесi заңмен белгiленедi.3. Республиканың конституциялық құрылысын күштеп өзгертудi, оның тұтастығын бұзуды, мемлекет қауiпсiздiгiне нұқсан келтiрудi, соғысты, әлеуметтiк, нәсiлдiк, ұлттық, дiни, тектiк-топтық және рулық астамшылықты, сондай-ақ, қатыгездiк пен зорлық-зомбылыққа бас ұруды насихаттауға немесе үгiттеуге жол берiлмейдi» [1].

Дегенмен, саяси, коммерциялық және тағы басқа мақсатта түрлі мәселелерді қаузайтын тәуелсіз БАҚ-тың пайда болуы елдің бәрінің бірдей сөз бостандығын қамтамасыз ете алған жоқ. Өйткені, бұл кез келген адам қалаған уақытында қалаған газетінің немесе телеарнаның бетінен орын алып, өзін «қызықтырған» мәселеге қатысты пікірін білдіре алады деген сөз емес. Осы «олқылықтың» орнын әлеуметтік желілердің ел өміріне дендеп енуі толықтырғандай. Оны кейде «азаматтық журналистика» деп те жатады. Фэйсбук, Инстаграм, Вконтакте, Твиттер, Whatsapp мессенджері әлеуметтік желілері бастапқыда байланыс құралы ретінде көрінген заманауи технологияның жетістігі немесе жемісі. Әрине, қазір де ол қызметін атқарып келе жатыр. Алайда, әлеуметтік желілерде әлеуметтік мәселелердің жиі көтерілуі, желі қолданушыларының жиі пікір білдіріп, қызу талқылауы оған белгілі бір деңгейде журналистиканың қызметін артқандай әсер қалдырды. Өйткені, қолында заманауи смартфоны бар, әлеуметтік желілердің біріне тіркелген кез келген қолданушы өзін толғандырған мәселені тікелей жазады, БАҚ-тарда жарияланған жаңалық немесе өз өміріне қатысы болуы мүмкін өзгерісті сілтемесін бере отырып өз парақшасында жариялап, пікірін білдіре алады. Не болмаса, өзі куә болған оқиғаны суретке немесе бейнежазбаға түсіріп, әлеуметтік желідегі парақшасына салып, көптің талқысына ұсынады. Яғни, қазіргі сәнге айналған сөзбен айтсақ, қолжетімді.

Заңмен олай мәртебе берілмесе де, бейресми солай аталып жүрген «азаматтық журналистиканың» қарқын алғаны соншалық, одан билік өкілдерінің аяқ тартып отыратын тұстары аз емес. Мәселен, оған осыдан біраз жыл бұрын шетелдіктерге және қазақстандықтарға жерді жалға беру мен сату мәселесі дәлел. Жер кодексіне енгізілмек болған аталмыш бап наразы жұрттың алаң көңілін білдіріп алаңға шығуына дейін алып келді. Соңында билік пен қоғам өкілдерінен қоғамдық комиссия құруға мәжбүр болды. Осы мәселеде әлеуметтік желілердің рөлін жоққа шығаруға болмайды. Себебі, наразылықтың басы әлеуметтік желіде түрлі пікірлер жазудан басталды. Бір кездердегі әйелдердің зейнет жасын ерлермен теңестіру жайы да солай. Қала берді, Конституцияның 26-бабына енгізуге ұсынған өзгеріс туралы жоба да әлеуметтік желілердің басты тақырыбына айналды. Қоғамдық бет-бейнесі бар дейтін жандардың өздері парақшаларына суреттерін қойып, Қазақстан Республикасының азаматы ретінде Қазақстанда жекеменшік құқығын «әркімге» беруге қарсы екендіктерін жазып жатты. Алдыңғы екі норма заңға енгізілмей, уақытша тоқтатылғанын білеміз. Бұл елдің, осы мемлекеттік ертеңіне алаңдап, соған байланысты жанайқайын жеткізген азаматтардың жеңісі. Ал, осыған әлеуметтік желінің мүмкіндігін пайдалану арқылы қол жеткізілгенін жоққа шығаруға болмайды. «Нью-Йорк университетінің журналистика профессоры Джэй Роузен: "Азаматтық [журналистер](https://kk.wikipedia.org/wiki/%D0%96%D1%83%D1%80%D0%BD%D0%B0%D0%BB%D0%B8%D1%81%D1%82) – бұл біз бұрын аудитория деп атаған адамдар",- дейді [2].

Кейде сайт парақшалары мен әлеуметтік желінің «екпіні» жекелеген лауазымды тұлғалардың қызметтен кетуіне де себепкер болған мысалдар бар. Бірер жыл бұрын Астананың орталық көшелерінде жол ережелерін өрескел бұзған той кортежінің соңы сотқа дейін жеткен-ді. Қызық болғанда, той кортежі ешқандай бейнебақылау камерасына ілікпеген. Оны кездейсоқ куәгер телефонына түсіріп, бейнежазбаны әлеуметтік желіге жариялап жібереді. Ақырында, ол Ішкі істер министрлігі Әкімшілік полиция комитетінің төраға орынбасары ұлының той кортежі екені анықталып, баласының қылығынан қоғам алдында «қысылған» төраға орынбасары лауазымды қызметін тастауға мәжбүр болды. Сондай-ақ, көңіл көтеру дастарқанындағы әдепсіз қылығы «әлемжеліні» шарлап кеткен Мұхтар Тінікеев те депутаттық мандатын тапсырғаны бар. Осы секілді лауазымдылардың ұятты тірліктері немесе ішкі істер органдарының құпия құжаттары, әлі Мәжілістегі комитет деңгейіндегі талқыдағы заң нормалары ғаламтор парақшалары мен әлеуметтік желілерде тарап кете берген соң, соңғы жылдары бірқатар деңгейдегі шенеуніктер мен мемқызметкерлердің жұмыс орындарына интернетке қосылу мүмкіндігі бар смартфон алып кірулеріне тыйым салынды.

Осыдан екі-үш жыл бұрын мәжіліс депутат Бекболат Тілеухан Ақпарат және коммуникациялар министрінен Фэйсбукті ауыздықтауды сұрағаны есте. Мұның өзі сол Фэйсбукте үлкен сынға ұшырады. Рас, кейде желі беттерінде жеке басқа тіл тигізіп жататын жағдайлар болады. Бірақ, ол үшін тұтас әлеуметтік желіні жауып тастау, біріншіден, «битке өкпелеп тоныңды отқа жағудың» кері, екіншіден, азаматтардың сөз бостандығын, пікір еркіндігін шектеу болар еді. Үшіншіден, өйтсек, Сирия, Иран мен Қытайдың цензуралық әрекетін қайталаймыз. Оның үстіне, журналистика насихат пен жарнама құралы да екенін ескерсек, соңғы кездері Қытайдағы беделді ән байқауында топ жарған әншіміз Димаш Құдайбергеннің де танымалдылығын арттырған, осы азаматтық журналистика.

Жиырма бірінші ғасыр – ақпарат ғасыры. Ғылым мен техниканың дамып, кез келген істі адамның емес, техниканың, ғылымның қүдіретімен тындырғымыз келіп тұрады. Бұл үрдіс БАҚ саласында айрықша байқалады. Жалпы, ақпарат құралдарының қоғам өміріндегі рөлі мен пәрмені ғасырлар бойы артып, бүгінгі таңда ақпарат алмасудың жаңа әдіс-тәсілдері қолданысқа еніп отыр. Яғни, бұл үлкен сұраныстан туған жаңашылдықтың белгісі. Әсіресе, қоғамға жедел жететін ақпараттардың құны артқан. Бұл өз кезегінде елімізде азаматтық журналистиканың дамуына септігін тигізді. 1999 жылы қабылданған ҚР Бұқаралық ақпарат құралдары туралы заңында «азаматтық журналистика» деген ұғым жоқ. Есесіне, аталған заңға «интернет ресурстар» терминінің енуі азаматтық журналистиканың дамуына, оның БАҚ-тың белді «мүшесіне» айналуына себеп болды. Онда былай делінген: «Бұқаралық ақпарат құралы – мерзiмді баспасөз басылымы, радио жəне теледидар бағдарламасы, киноқұжаттама, дыбыс-бейне жазбасы жəне интернет-ресурстарды қоса алғанда, бұқаралық ақпаратты мерзiмдi немесе үздiксiз жария таратудың басқа да нысаны» [3].

 Азаматтық журналистиканың дамуы «Журналист – шығармашылық тұлға. Кез келген адам қолына қалам алып, ойын қағаз бетіне түсіре алмайды» деген сияқты біржақты пікірді өзгертіп, азаматтық қоғамдағы сөз бен ой еркіндігін білдіруге әрбір адамның құқылы екенін көзге түртіп көрсетіп отыр. Азаматтық журналистиканың белең алуына қоғамның жедел ақпаратқа деген сұранысы себеп болды десек, әрине, қоғам еркін әрі жедел ақпаратқа қол жеткізу үшін бірінші кезекте ғаламтордың көмегіне жүгінеді. Ғаламтордың құдіретімен ақпарат қас-қағым сәтте тарап қана қоймай, оқырман мен ақпарат таратушы арасында өзара кері байланыс орнатуға мүмкіндік бар. Демек, БАҚ туралы заңымызға интернет ресурстар ұғымының енуі сөз бостандығына жол ашты. Кейінгі уақытта «шынайы», «жедел», «қолжетімді» деген сөз тіркестерін жиі естиміз. Бұл кез келген саланың жұмысына баға беруде қолданылатын критерийлер десек те болады. Яғни, бүгінгі азаматтық журналистиканың кең етек жаюы да уақыт талабына сай өмірге келген құбылыс. Сондықтан, азаматтық журналистика деп айдар тақпасақ та, оның барын мойындауымыз керек. Және азаматтық журналистиканың ақпарат нарығында бәсі жоғары екенін де ұмытпағанымыз жөн. Көптеген ақпараттық сайттар өзіне оқырман тарту мақсатында мүкіндігінше жаңалықтарды халыққа бәрінен бұрын жеткізуге тырысады. Сондай-ақ, өз оқырмандарымен байланыс орнатып, оларды «штаттан тыс журналист» жасап алғылары келіп тұратындай. Азаматтық журналистиканың дамуына әлеуметтік желілер мен желі қолданушылар да аз үлес қосып жатқан жоқ.

«Біршaмa уaқыттaн бері сөз болып, қоғaмғa дендей енген aзaмaттық журнaлистикa төңірегінде пікірлер жетерлік. Алaйдa ұғымдaр біркелкі емес. Азaмaттық журнaлистикa – aқпaрaт жинaудa, есеп беруде, сaрaптaмa жaсaудa және жaңaлық тaрaтудa белсенді рөл aтқaрaтын жaңa тенденция. Жaңa медиa қоғaмдa журнaлистикaның жaңa формaсын туғызды. Ол құбылыс aзaмaттық журнaлистикa, интернет-журнaлистикa деген aтпен тaнымaл. Сонымен қaтaр, ол тікелей интернет пен жaңa технологиялық мүмкіндіктермен сипaттaлaды. Осы құбылыс жaңa медиaның мүмкіндіктерін толық aшып бере aлaды» [4].

 Біз жоғарыда азаматтық журналистика сөз бен ой бостандығына ерік беретінін айттық. Бірақ, еркіндіктің жөні осы екен деп, әдептен асып кететін, біреудің ар-намысына тию, жеке басына қатысты шаруаларға араласу сынды заңда тыйым салынған дүниелерге де орын беріп алмауымыз керек. Жеке басының мүддесі үшін қоғамды адастыру, жалған ақпаратпен халықты алдау азаматтық журналистканың айналысатын ісіне жатпауы тиіс. Өйткені, ақпарат алапат күшке ие, оны асыра пайдалануға әсте болмайды. Өкінішке қарай, қазір сөзге деген жауапкершілік жоғалды. Сайттарды ақтарсаңыз, бықып жүрген қате, жарты сөйлем, қате сөйлем, мағынасыз сөйлем, жансыз сөйлем. Онымен қоймай, сауатсыздықтың ең бір «көр­кем» үлгісін көрсетіп отырмыз. Жалаң ақпарат­тың айқайынан құлақ тұнады. Шектеу жоқ, тыйым жоқ. Албаты пікір айтудан қорықпайтын болдық. Сөздің иесі, киесі бар екенін ұмыттық. Журна­листиканың пәрменділігі байқалғанмен, тиімділігі азайды. Балбал тастарға қашап жазылған көне дәуiрдегi түркi жырларында ешқандай әрiптiк қате кездеспейдi екен. Сауаттылықтың мұндай биiк деңгейi әлемнiң лингвист ғалымдарын таңдандырумен келедi. Бұл – ұрпаққа аманаттап қалдырар жазба тарихқа, әр сөзге аса жауапкершiлiкпен қарау керектiгiнiң таптырмас мысалы.

Ғылыми-техникалық прогрестің үрей тудыратын тұстары аз емес. Қазіргі компьютер мамандарының арманы оны адамның миына қосу екен. Ол ізденіс нәтиже берсе, мектепке бару, университет тауысу қажет болмай қалады деген сөз. Егер Абай мен Пушкин тіріліп келсе, біздің бәрімізді «кіші құдайлар» деп қалар ма еді, кім білсін?! Желден электр қуатын өндіру, «айшылық алыс жерлерден жылдам хабар алғызу», жүрек, бүйрек ауыстыру оталары – бәрі-бәрі ғылымның игілігі. Біздіңше, техногендік дәуірде адамдық моральды құлатып алмаудың жалғыз жолы бар, ол – рухани тіреулерімізді мықтау, ақпараттық қауіпсіздігіімізді қамтамасыз ету.

**Пайдаланылған әдебиетттер тізімі:**

1. Қазақстан Республикасының Конституциясы// «Әділет» Қазақстан Республикасы нормативтік құқықтық актілерінің ақпараттық-құқықтық жүйесі.
2. «Уикипедия» ашық энциклопедиясы//www. kipedia.org.
3. Бұқаралық ақпарат құралдары туралы Қазақстан Республикасының 1999 жылғы 23 шілдедегі № 451-1 Заңы (2009 жылдың 10 шілдесінде енгізілген өзгерістер және толықтырулармен).
4. Ә.Т.Білдебековa.Азаматтық журналистика: қалыптасуы мен дамуы // ҚазҰУ хабаршысы, №2 (40-том). Журналистика сериясы, 2016 жыл.